Angus sê WhatsApp-boodskap kom nie van homAngus Buchan (Argieffoto) Die evangelis Angus Buchan het mense gewaarsku dat ŉ WhatsApp-boodskap wat tans die ronde doen op sosiale media dat daar môre om 13:00 vir reën in die “Kaapprovinsie” gebid moet word, nié van hom afkomstig is nie. Dié boodskap vra dat mense enige plek waar hulle 13:00 is, moet stop en bid. Dit vra selfs dat besighede gesluit moet word om 13:00. “Ek wil graag vyf miljoen mense kry om aan die geleentheid deel te neem. Kom ons bring die nasie 13:00 tot ŉ stilstand en bid vir reën. Ek weet God sal die sluise oopmaak en ons damme volmaak, seëninge sal op ons neerdaal as ons saam bid,” lui die boodskap. Die boodskap lui verder dat “hy” radiostasies uitdaag om regstreeks te bid en die bidbyeenkoms uit te saai. “Asseblief, deel met soveel mense moontlik. Deel deel, deel.” Buchan het egter Dinsdagmiddag op sy amptelike Facebook-blad gesê dat die boodskap nie deur hom geskryf en versprei is nie. “Die boodskap is nie deur Angus geskryf nie en hy het geen deel aan die organisering van dié bidbyeenkoms nie. Ons by Shalom [ministerie] glo altyd in gebede, veral vir reën in die Kaap. Buchan doen ŉ beroep op almal om op 24 Maart saam te kom bid in Kaapstad by [die] It’s Time-[byeenkoms],” het die inskrywing gelui. Die inskrywing vra ook dat mense voortaan eers by die Shalom-span moet navraag doen voor enige WhatsApp-boodskappe wat skynbaar van Buchan af kom, versprei word. Sosialemediagebruikers het uiteenlopende reaksies gehad op die plasing met een gebruiker wat geskryf het, “Geen man sal vir my vertel om nie vir reën te bid nie”. Ander meen weer daar is geen skade daarin om deurentyd te bid nie.